Novi opći katalog

Novi opći katalog ( – NGC) jest katalog objekata dalekog svemira koji je 1888. sastavio astronom John L. E. Dreyer. NGC sadrži 7840 objekata dalekog svemira svih vrsta, uključujući galaksije, zvjezdana jata i emisione magline. NGC je jedan od najobuhvatnijih kataloga jer sadrži sve vrste objekata dalekog svemira i nije ograničen na galaksije.

 Orginalni katalog 

Tokom 1880-ih John L. E. Dreyer sastavio je ovaj katalog uglavnom na osnovu zapažanja koja su obavili William Herschel i njegov sin John. Dreyer je već objavio ažuriranje Herschelovog kataloga maglina, ali je dopunu odbilo Kraljevsko astronomsko društvo. Novi opći katalog objavljen je 1888.

Sačinjavanje NGC-a bio je izazov jer se Dreyer suočavao s mnogim kontradiktornim i nejasnim izvještajima, izrađenim na osnovu posmatranja obavljenih različitim teleskopima s otvorima u rasponu od 5 cm do 183 cm. Iako je neke objekte i sam provjeravao, njihov veliki broj značio je da ih je često morao prihvatiti onako kako su ih drugi objavili. Katalog je sadržavao nekoliko grešaka, uglavnom povezanih s položajem i opisima, ali Dreyer je uputio na odgovarajuće reference, što je kasnije astronomima omogućilo pregled izvornih radova i objavljivanje ispravki na izvornom NGC-ju. Katalog je dopunjavan još dva puta dvama indeksnim katalozima (eng. Index Catalogue – IC), pri čemu je dodano još 5386 objekata.

Objekti južnog neba slabije su zastupljeni u katalogu zbog mjesta baznih posmatranja koja su izveli John Herschel i James Dunlop, a koja su bila na sjevernoj hemisferi. Redni brojevi objekata u katalogu se povećavaju s porastom rektascenzije.

Slova iza kataloškog broja objekta uvedena su posljednjih decenija i njihova je svrha u identifikaciji novih objekata koji su u blizini originalnih objekata, a koji nisu bili uključeni u originalni katalog.

Originalni unos može biti podijeljen na dvije ili više oznaka, npr. objekat NGC 61, koji je podijeljen na NGC 61A i NGC 61B (ova dva objekta su galaksije). Drugi način je da se originalni unos zadrži, a da se drugi manje sjajni objekti označe dodavanjem dodatne slovne oznake. Tako, npr., galaksija NGC 3250, koja je okružena s pet drugih objekata, zadržava svoju oznaku, dok objekti u njenoj okolini dobijaju oznake od NGC 6027A do NGC 6027E.

 Indeksni katalog 

Prvo veće ažuriranje NGC-ja je Indeksni katalog maglina i jata zvijezda (skraćeno IC), koji je Dreyer objavio u dva dijela 1895. (IC I, koji sadrži 1520 objekata) i 1908. (IC II, koji sadrži 3866 objekata). Služi kao dodatak NGC-ju i sadrži dodatnih 5386 objekata, zajednički poznatih kao IC-objekti. Sažima otkrića galaksija, jata i maglina između 1888. i 1907, od kojih je većina omogućena fotografijom. Spisak ispravki IC-ja objavljen je 1912.

 Revidirani Novi opći katalog 

Revidirani novi katalog nezvjezdanih astronomskih objekata (skraćeno RNGC) sastavili su Sulentic i Tifft početkom 1970-ih, a objavljen je 1973. kao ažuriranje NGC-ja. Rad nije uključivao nekoliko prethodno objavljenih ispravki podataka NGC-ja (uključujući ispravke koje je objavio sam Dreyer) i uveo je neke nove greške. Naprimjer, dobro poznata kompaktna galaktička grupa Septet Copeland u sazvijeđu Lav pojavljuje se kao nepostojeća u RNGC-ju.[

Gotovo 800 objekata navedeno je kao "nepostojeće" u RNGC-ju. Oznaka se primjenjuje na objekte koji su dvostruki unosi u katalog, one koji nisu otkriveni u kasnijim posmatranjima i niz objekata katalogiziranih kao zvjezdana jata koja su u kasnijim studijama smatrana slučajnim grupisanjima. Monografija iz 1993. razmatrala je 229 zvjezdanih jata nazvanih nepostojećim u RNGC-ju. "Pogrešno su identificirani ili nisu locirani od njihovog otkrića u 18. i 19. stoljeću". Utvrđeno je da jedna od 229 - NGC 1498 - zapravo nije bila na nebu. Pet drugih su bili duplikati drugih unosa, 99 je postojalo "u nekom obliku", a za ostalih 124 je bilo potrebno dodatno istraživanje da bi se riješio problem.

Kao još jedan primjer, odrazne magline NGC 2163 u Orionu klasificirana je kao "nepostojeća" zbog Dreyerove greške u transkripciji. Dreyer je ispravio vlastitu grešku u indeksnim katalozima, ali RNGC je sačuvao originalnu grešku i dodatno obrnuo znak deklinacije, što je rezultiralo time da je NGC 2163 klasificirana kao nepostojeća.

 Revidirani Novi opći katalog i Indeksni katalog 
Revidirani Novi opći katalog i Indeksni katalog (skraćeno RNGC/IC) jest kompilacija koju je napravio Wolfgang Steinicke 2009. To je sveobuhvatan i autoritativan prikaz kataloga NGC i IC. Broj objekata sa statusom "nije nađen" u ovom katalogu iznosi 301 (2,3%). Najsjajnija zvijezda u ovom katalogu jest NGC 771 magnitude 4,0.

 NGC 2000.0 
NGC 2000.0 (poznat i kao Potpuni Novi opći katalog i Indeksni katalog maglina i zvjezdanih jata) jest kompilacija NGC-ja i IC-ja iz 1988. koju je napravio Roger W. Sinnott, koristeći koordinate J2000.0. Uključuje nekoliko ispravki i grešaka koje su astronomi napravili tokom godina.

 Projekt NGC/IC 
Projekt NGC/IC bio je saradnja profesionalnih i amaterskih astronoma. Pokrenuo ga je Steve Gottlieb 1990. iako je počeo posmatrati i snimati NGC objekte još 1979. Ostali glavni članovi tima bili su Harold G. Corwin Jr., Malcolm Thomson, Robert E. Erdmann i Jeffrey Corder. Projekt je završen do 2017. U okviru njega identifikovani su svi NGC i IC-objekti, ispravljene greške, prikupljene slike i osnovne astronomske podatke i provjereni svi historijski podaci vezani za objekte.

 Također pogledajte 
 Messierov objekat
 Katalog maglina i zvjezdanih jata
 Astronomski katalog
 Spisak astronomskih kataloga
 Spisak NGC objekata

 Reference 

 Vanjski linkovi 

 Interaktivni NGC Online Katalog 
 Astronomska baza podataka SIMBAD 
 NGC /IC  katalog na Messier45.com 
 NGC/IC projekt 
 NGC2000 na sajtu  NASA-e 
 The Night Sky Atlas 

Kategorija:Astronomski katalozi
Kategorija:NGC objekti
Kategorija:IC objekti
Kategorija:Dokumenti iz 1888.
Kategorija:1888. u nauci